Säästötilin korko on Suomessa pääsääntöisesti lähdeveron alainen, eli siitä täytyy maksaa veroa. Korkotulon lähdevero on 30 prosenttia koron määrästä. Pankki huolehtii veron perimisestä, vero vähennetään siis automaattisesti korkotuotoista.
Poikkeuksena tähän on ASP- eli asuntosäästöpalkkiotili. ASP-tilin korko on verovapaata, jos ASP-säästämisen ehdot täyttyvät, eli säästäjä säästää ASP-tililleen vähintään kaksi vuotta, saa säästettyä riittävän suuren osan asunnon hankintahinnasta, ja ottaa lainan asunnon hankkimista varten.